b'\n_START_ARTICLE_\nAirbus A320\n_START_PARAGRAPH_\nAirbus A320 este o familie de avioane bimotoare de pasageri, de diametru standard (cu un singur culoar), scurt/mediu-curier construite de Airbus. Familia con\xc8\x9bine 4 modele, \xc3\xaen func\xc8\x9bie de autonomia de zbor \xc8\x99i de capacitate, A318, A319, A320, A321. Intrat \xc3\xaen serviciu \xc3\xaen 1988, a fost primul avion de pasageri cu comenzi de zbor digitale fly-by-wire \xc8\x99i este cel mai popular model comercializat de Airbus exist\xc3\xa2nd peste 5000 de comenzi, din care peste 3000 de avioane au fost livrate \xc8\x99i sunt opera\xc8\x9bionale. Avionul a fost g\xc3\xa2ndit pentru a \xc3\xaenlocui modelele Boeing 727 \xc8\x99i pentru a fi concurent modelelor Boeing 737 \xc8\x99i Douglas DC-9 (inclusiv McDonnell Douglas MD-80)._NEWLINE_Familia A320 de\xc8\x9bine c\xc3\xa2teva recorduri - printre care cea mai mare rat\xc4\x83 de produc\xc8\x9bie (32 de avioane/lun\xc4\x83 \xc3\xaen 2007 \xc3\xaen dou\xc4\x83 fabrici - una la Toulouse \xc8\x99i una la Hamburg). Produc\xc8\x9bia va fi extins\xc4\x83 la Tianjin \xc3\xaen China \xc3\xaen 2009.\n_START_SECTION_\nFacilit\xc4\x83\xc8\x9bi\n_START_PARAGRAPH_\nAvionul posed\xc4\x83 un culoar mai larg dec\xc3\xa2t competi\xc8\x9bia, pentru a u\xc8\x99ura accesul pasagerilor, \xc8\x99i spa\xc8\x9biu de stocare deasupra scaunelor mai mare. Sistemele de control \xc8\x99i mentenan\xc8\x9b\xc4\x83 sunt digitale, ca \xc8\x99i o mare parte din sistemele avionice, put\xc3\xa2nd fi upgradate foarte u\xc8\x99or. Controlul avionului este f\xc4\x83cut cu ajutorul sistemelor EFIS folosindu-se un joystick \xc3\xaen locul tradi\xc8\x9bionalei man\xc8\x99e (a fost primul avion astfel echipat). Printre facilit\xc4\x83\xc8\x9bile revolu\xc8\x9bionare ale aeronavelor s-au num\xc4\x83rat - primul set complet digital de instrumente, primul sistem complet de control fly-by-wire dintr-un avion comercial. Spre deosebire de Boeing, Airbus nu ofer\xc4\x83 sisteme winglet pentru reducerea consumului \xc8\x99i a turbulen\xc8\x9belor din urma avionului. De\xc8\x99i a testat astfel de sisteme \xc3\xaen trecut, a decis s\xc4\x83 nu le ofere comercial. \xc3\x8en schimb, familia A320 are wingtip fence, folosite cu acela\xc8\x99i scop ca \xc8\x99i winglet-urile Boeing \xc3\xaens\xc4\x83 av\xc3\xa2nd dimensiuni mult mai reduse.\n_START_SECTION_\nOpera\xc8\x9biuni\n_START_PARAGRAPH_\nAvionul este g\xc3\xa2ndit pentru opera\xc8\x9biuni scurt \xc8\x99i mediu curier, fiind unul din modelele favorite ale liniilor aeriene low cost (precum Easyjet, Jetblue, US Airways \xc8\x99i Wizz Air) dar \xc8\x99i al liniilor tradi\xc8\x9bionale (precum United sau Air France). Ast\xc4\x83zi, singurul competitor al modelului este Boeing 737 NG, care ofer\xc4\x83 capacit\xc4\x83\xc8\x9bi similare (\xc8\x99i este produs \xc3\xaen cantit\xc4\x83\xc8\x9bi aproape identice cu modelul Airbus). Are o capacitate \xc3\xaentre 100 \xc8\x99i 220 de pasageri, \xc3\xaen func\xc8\x9bie de model, asigur\xc3\xa2nd flexibilitate \xc3\xaen modul \xc3\xaen care companiile \xc3\xae\xc8\x99i organizeaz\xc4\x83 zborurile.\n_START_SECTION_\nAccidente \xc8\x99i incidente\n_START_PARAGRAPH_\nP\xc3\xa2n\xc4\x83 \xc3\xaen iulie 2010, 17 avioane din familia A320 s-au pr\xc4\x83bu\xc8\x99it, cu 789 de mor\xc8\x9bi, o rat\xc4\x83 de sub 0,5% din avioanele livrate p\xc3\xa2n\xc4\x83 \xc3\xaen prezent. Majoritatea incidentelor au avut la baz\xc4\x83 erori de pilotaj (precum \xc3\xaen cazul Gulf Air 072 \xc8\x99i Indian Airlines 605). O problem\xc4\x83 tehnic\xc4\x83 (care \xc3\xaens\xc4\x83 nu a dus la pr\xc4\x83bu\xc8\x99irea vreunui avion, sau la decese) a fost blocarea trenului de aterizare \xc3\xaen 7 incidente. 6 avioane din acest model au fost deturnate, totaliz\xc3\xa2nd 1 deces din cauza acestui tip de activit\xc4\x83\xc8\x9bi teroriste.'